Afrikaanse drama verloor groot prys
Onderwerp: Afrikaanse drama verloor groot prys Sun Jun 06, 2010 5:52 pm
Die Nagtegaal-teksprys, wat die afgelope sewe jaar aan nuwe Afrikaanse dramatekste toegeken is, se vlerke is geknip.
Die stigters en organiseerders van hierdie prys, Dirk en Reinet Nagtegaal en Bev Maritz, het gister aangekondig dat die prys gestaak word.
Benewens ’n kontanttjek van R30?000 is pryswenners se wentekste tot volwaardige produksies geslyp en opgevoer. Volgens Dirk Nagtegaal was daar ook ’n verstandhouding met die nasionale kunstefeeste dat wentekste op die feesprogram sou wees.
Volgens hom was die beeïndiging van die prys nóg ’n skielike, nóg ’n maklike besluit.
“Omdat ons ook ’n produksiehuis op die been gebring het, het dit nie eties reg gevoel om aan die een kant ’n teksprys te oorhandig vir ’n produksie wat ons dan self op die planke bring nie.”
Nagtegaal het gesê dit was “absoluut ’n persoonlike besluit” om nie meer die prys toe te ken nie.
Hy het die hoop uitgespreek dat die beëindiging van die teksprys nie ’n leemte in die geledere van Afrikaanse drama sal laat nie en dat dramaturge sal aanhou om hul tekste vir sy produksiehuis te stuur.
“Ek het besef dat ons elke jaar met ’n paar rou tekste wat potensiaal getoon het, bly sit het wat onder die hand van ’n ervare dramaturg ontwikkel sou kon word, maar daar was nooit tyd daarvoor nie. Nou sal ons tekste op hierdie manier kan ontwikkel.”
Kobus Burger, programbestuurder van die Absa KKNK, het gesê die teksprys was ’n finansiële hupstoot vir skrywers.
“Kunstefeeste is altyd op soek na nuwe Afrikaanse dramas en skrywers- en tekspryse was die afgelope paar jaar ’n groot aansporing vir mense om te begin skryf,” het hy bygevoeg.
Hennie van Greunen, wat spelleiding verskaf het vir die suksesvolle Nagtegaal-tekspryswenner Die naaimasjienen ook op die Nagtegaal-beoordelaarspaneel was, het gesê dat dit “baie hartseer” is.
“Met die Sanlamprys vir Afrikaanse teater wat ook geval het, is daar nou ’n baie groot gat in die ontwikkeling van Afrikaanse dramatekste.”
Schalk Schoombee, wat twee keer op die kortlys van die Nagtegaal-teksprys was, het gesê die Nagtegaals het wonderlike werk vir Afrikaanse teater gedoen.
Draadwerkdeur Daleen Kruger is verlede jaar bekroon.